Voormalige munisipale bestuurder en finansiële beampte gevonnis oor korrupsieArgieffoto Louis Nothnagel (55), ŉ voormalige munisipale bestuurder en Marius Botha (58), ŉ voormalige finansiële beampte by Karoo Hoogland-munisipaliteit is saam met Ockert Tobias Cloete (65) in die Williston-streekshof gevonnis op aanklag van korrupsie. Botha en Cloete, wat homself as ŉ maatskappyeienaar voorgedoen het, is tot vyf jaar tronkstraf gevonnis op aanklag van korrupsie, vier jaar vir geldwassery en twee jaar op vier aanklagte van bedrog, het kapt. Philani Nkwalase, woordvoerder van die Valke, gesê. Cloete is ook tot ŉ bykomende agt jaar tronkstraf gevonnis vir ŉ afsonderlike aanklag van bedrog. Nothnagel is tot 12 maande tronkstraf gevonnis met ŉ alternatiewe boete van R5 000 vir oortreding van die Wet op Munisipale Finansiële Bestuur, wat neerkom op nalatigheid of versuim om korrupsie te voorkom, het Nkwalase bygevoeg. Lt.genl. Yoliswa Matakata, waarnemende nasionale hoof van die direktoraat vir prioriteitsmisdaadondersoeke (die Valke), het die vonnis teen die drie mans verwelkom. “Dit sal as ŉ afskrikmiddel dien teen korrupsie, veral vir diegene in die staatsdiens. Diegene wat korrupsie sien gebeur het ŉ verpligting om dit aan te meld. Versuim om dit te doen sal tot vervolging lei.”